《解语花二首 其一》
清代·蒋敦复

绡轻蘸梦，笛瘦黏愁，一片迷香雾。画堂银烛，春如海、脉脉此情不语。

繁华易误。空占断、二分荒土。莫夜深、环佩人来，几点萧疏雨。

谁省芳踪倦驻。散铢衣仙麝，瑶岛归路。玉笙吹彻，招难下、帝子碧云何处。

珠帘卷去。还只恐、蝶欺蜂妒。恨别来、天上人间，早乱红无主。

作者简介：（1808—1867）清江苏宝山人，原名尔锷，字纯甫，号剑人。诸生。少时一度出家为僧，名铁岸，一称妙尘。曾以策干杨秀清，后又作诗献曾国藩。识英语。后在上海为人佣书。有《啸古堂集》等。